Fil-jiem li ġejjin se naraw riforma interna sostanzjali fost il-kumpaniji li jieħdu ħsieb is-servizz ta' trasport bil-baħar ta' bejn Malta u Għawdex li se jingħaqdu biex jiffurmaw kumpanija ġdida. Id-deċiżjoni illi dawn iż-żewġ kumpaniji jingħaqdu saret sabiex jissaħħu l-istrutturi eżistenti u bħala preparazzjoni biex il-kumpanija l-ġdida tkun f'pożizzjoni li tikkompeti għat-tender għal Public Service Obligation (PSO) li dalwaqt se joħroġ il-Gvern għal dan is-servizz. Fil-kuntest tal-liġijiet tat-trasport tal-Unjoni Ewropea, PSO huwa arranġament li fih korp governattiv jew awtorità oħra toffri rkant għal sussidji, biex b'hekk jippermettu l-kumpanija rebbieħa jkollha monopolju li joperaw servizz essenzjali ta' trasport pubbliku għal perjodu speċifikat ta' żmien bis-sussidju mogħti. Dan l-arranġament ġeneralment isir meta l-kumpaniji joffru servizzi essenzjali li ma jkunux jistgħu jiġu pprivatizzati kompletament. Il-Gozo Channel taqa' taħt id-dekasteru tal-Ministeru għall-Ekonomija, Investiment u Intrapriżi Żgħar bħala sussidjarja tal-Malta Government Investments Ltd (MGI), filwaqt li l-Ministeru għal Għawdex hu responsabbli għall-kumpanija politikament. Is-servizz u n-nollijiet se jibqgħu kif inhuma F'kummenti li tat lill-gazzetta KullĦadd, kelliema għall-Ministeru għall-Ekonomija, Investiment u Intrapriżi Żgħar, spjegat li l-Gozo Ferries Ltd se tinbidel f'holding company taħt l-isem Gozo Channel (Holdings) Ltd. Is-servizz bejn Malta u Għawdex se jibda jingħata mill-kumpanija sussidjarja Gozo Channel (Operations) Ltd li se tassumi l-operat, l-assi u l-obbligi kollha tal-Gozo Channel Co. Ltd. Gozo Ferries Company Limited (GFCL) and Gozo Channel Company Limited (GCCL) bħalissa joperaw bħala sħab biex jagħtu servizz ta' transport marittimu għall-passiġġieri u oġġetti bejn Malta u Għawdex permezz ta' kuntratt pubbliku ta' konċessjoni. "Wara numru ta' snin ta' kollaborazzjoni bejn GCCL u GFCL, l-MGI semgħet it-talba taż-żewġ kumpaniji biex jingħaqdu bl-għan ta' ristrutturar li jsaħħaħ u jtejjeb is-servizz tagħhom," spjegat il-kelliema. Minkejja dawn il-bidliet interni, is-servizz se jkompli mingħajr interruzzjonijiet u n-nollijiet se jibqgħu l-istess. Fil-fatt, il-kelliema fakkret li n-nollijiet huma fissi skont l-Avviż Legali Numru 499.31 li nħareġ fl-2004 kif ukoll il-kundizzjonijiet imposti fis-sejħa għall-offerti li tinħareġ mill-Gvern għal Kuntratt ta' Servizz Pubbliku (Public Service Obligation) li jkopri numru ta' snin. B'hekk is-servizz jopera b'mod kummerċjali skont il-qafas tas-sejħa għall-offerti li tinħareġ mill-Gvern, fejn il-kumpanija li tagħmel l-aħjar offerta tingħata l-kuntratt għal numru ta' snin li jinkludi kumpens għall-element tas-servizz pubbliku skont mekkaniżmu li jkun ġie stabbilit fis-sejħa għall-offerti. Il-kuntratt eżistenti ta' servizz pubbliku li jkopri perjodu ta' sitt snin se jagħlaq f'Settembru 2017. "Hu antiċipat illi fl-ambitu ekonomiku eżistenti u l-kundizzjonijiet tas-suq preżenti mhux maħsub li jkun hemm ċaqliq fin-nollijiet għas-snin li ġejjin," sostniet il-kelliema għall-Ministeru għall-Ekonomija, Investiment u Intrapriżi Żgħar. Preparamenti għall-fażi li jmiss Din il-gazzetta tkellmet ukoll maċ-Chairman ta' Gozo Channel Co. Ltd, Joe Cordina, li spjegalna li sal-lum kien hemm żewġ kumpaniji separati li kienu responsabbli mis-servizz ta' ġarr ta' passiġġieri u vetturi bejn iż-żewġ gżejjer. Dawn huma l-Gozo Ferries Ltd u l-Gozo Channel Co. Ltd, fejn din tal-ewwel hija s-sid tal-vapuri, filwaqt li l-oħra hija l-operatur u għalhekk responsabbli mis-servizz. Il-Gvern huwa l-uniku shareholder ta' dawn iż-żewġ kumpaniji. Madankollu, ġie deċiż li dawn iż-żewġ kumpaniji jingħaqdu sabiex jissaħħew l-istrutturi eżistenti u bħala preparazzjoni biex il-kumpanija tkun f'pożizzjoni li tikkompeti għat-tender għal PSO li dalwaqt se joħroġ il-Gvern għal dan is-servizz."Din hija riforma interna fl-istruttura biex il-kumpanija tkompli tissaħħaħ u hekk aħna nkunu nistgħu nkomplu ntejbu s-servizz li qegħdin nagħtu," spjega Cordina. "Minħabba li din kienet deċiżjoni interna u mhu se jkun hemm l-ebda impatt fuq is-servizz, ma nħassitx il-ħtieġa li ssir konsultazzjoni mal-pubbliku u mal-operaturi l-oħra." Għada stess se jsiru laqgħat mal-ħaddiema tal-Gozo Channel biex jiġi spjegat lilhom l-impatt ta' din ir-riforma. Għaldaqstant, staqsejna liċ-chairman ta' din il-kumpanija x'se jkun il-messaġġ prinċipali ta' dawn il-laqgħat. "Nhar it-Tnejn se jsiru żewġ laqgħat għall-ħaddiema, waħda filgħodu u l-oħra waranofsinhar, biex min ma jkunx jista' jiġi filgħodu jkun jista' jattendi waranofsinhar. Lill-ħaddiema se ngħidulhom li din il-bidla fl-istrutturi mhux se jkollha impatt fuq l-impjieg tagħhom," temm jgħidilna Cordina.